กอ.รมน.ประชุมสรุปผลการปฏิบัติงานประจำปี 2561 และแถลงแผนงานการปฏิบัติงาน ประจำปี 2562 เพื่อให้ทุกภาคส่วนที่เกี่ยวข้องนำไปสู่การปฏิบัติ
กองอำนวยการรักษาความมั่นคงภายในราชอาณาจักร(กอ.รมน.) ประชุมสรุปผลการปฏิบัติงานประจำปี 2561 และแถลงแผนงานการปฏิบัติงาน ประจำปี 2562 เพื่อให้ทุกภาคส่วนที่เกี่ยวข้องด้านความมั่นคง นำไปสู่การปฏิบัติรักษาความมั่นคงภายในราชอาณาจักร
 
พลเอก ประยุทธ์ จันทร์โอชา นายกรัฐมนตรี ในฐานะผู้อำนวยการรักษาความมั่นคงภายในราชอาณาจักร หรือ กอ.รมน.  เป็นประธานการประชุมสรุปผลการปฏิบัติงานประจำปี 2561 และแถลงแผนงานการปฏิบัติงานประจำปี 2562 เพื่อให้ส่วนราชการที่เกี่ยวข้องในด้านความมั่นคง รับทราบแผนการปฏิบัติงานและกรอบการดำเนินงานด้านการรักษาความมั่นคงภายในราชอาณาจักร ของ กอ.รมน ประจำปี 2562 เพื่อเป็นแนวทางการปฏิบัติงานในการบูรณาการ ประสานงานและพัฒนาความสัมพันธ์ระหว่างส่วนราชการและ กอ.รมน. 
โอกาสนี้ นายกรัฐมนตรี จะพบปะมอบนโยบายและให้กรอบแนวทางในการปฏิบัติงานด้านการรักษาความมั่นคงภายในราชอาณาจักร ประจำปี 2562 แก่หน่วยขึ้นตรงของ กอ.รมน. และส่วนราชการที่เกี่ยวข้องด้านความมั่นคงได้นำไปปฏิบัติ รวมถึงจะมีการหารือเกี่ยวกับการแก้ไขปัญหายาเสพติด การแก้ไขปัญหาแรงงานต่างด้าว การค้ามนุษย์ การจัดระเบียบสังคมและการดำเนินการด้านความมั่นคงทางไซเบอร์
 
สำหรับผลงานปฏิบัติงาน ประจำปี 2561 ของภาคส่วนต่างๆ ประกอบด้วย กอ.รมน. ภาค 1 นำเสนอโครงการแก้ไขปัญหาน้ำเน่าเสีย “ประชารัฐช่วยคิด ชุบชีวิต คลองสี่วา”  กอ.รมน. ภาค 2 นำเสนอผลงานการปลูกข้าวนาถุง  กอ.รมน. ภาค 3 เสนอการปฏิบัติงานโครงการจิตอาสาพระราชทาน โครงการอันเนื่องมาจากพระราชดำริ  กอ.รมน. ภาค 4 เสนอการขับเคลื่อนการแก้ไขปัญหายาเสพติด การขับเคลื่อนการช่วยเหลือความเดือดร้อนของประชาชน  สำนักนโยบายและยุทธศาสตร์ความมั่นคง กอ.รมน. เสนอเรื่องการปฎิบัติงานของ กอ.รมน. ในการรองรับยุทธศาสตร์ชาติ สำนักกิจการมวลชนและสารนิเทศ กอ.รมน. เสนอเรื่องการปฎิบัติงานในโครงการเทิดทูนสถาบันหลักของชาติ โครงการเพชรในตมและโครงการอันเนื่องมาจากพระราชดำริ